ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ σύμφωνα με το άρθρο 251 παράγραφος 2, δεύτερο εδάφιο της συνθήκης ΕΚ σχετικά με την Κοινή θέση του Συμβουλίου για την έκδοση κανονισμού του Ευρωπαϊκού Κοινοβουλίου και του Συμβουλίου σχετικά με τους υγειονομικούς όρους που εφαρμόζονται στις μη εμπορικού χαρακτήρα μετακινήσεις ζώων συντροφιάς, και σχετικά με την τροποποίηση της οδηγίας 92/65/ΕΟΚ του Συμβουλίου.

1. ΙΣΤΟΡΙΚΟ ΤΟΥ ΦΑΚΕΛΟΥ

Ημερομηνία διαβίβασης της αρχικής πρότασης - COM(2000) 529 τελικό - 2000/0221(COD) - στο Κοινοβούλιο και στο Συμβούλιο: // 19 Σεπτεμβρίου 2000

Ημερομηνία γνωμοδότησης της Οικονομικής και Κοινωνικής Επιτροπής (ΕΕ C 116 της 24.4.2001, σ. 54): // 29 Νοεμβρίου 2000

Ημερομηνία γνωμοδότησης του Ευρωπαϊκού Κοινοβουλίου σε πρώτη ανάγνωση (ΕΕ C 27E της 31.1.2002, σ. 55): // 3 Μαΐου 2001

Η Επιτροπή των Περιφερειών αποφάσισε να μην εκδώσει γνωμοδότηση //

Ημερομηνία διαβίβασης της τροποποιημένης πρότασης-COM(2001) 349 τελικό: // 22 Ιουνίου 2001

Ημερομηνία έγκρισης της κοινής θέσης του Συμβουλίου: // 27 Ιουνίου 2002

2. ΑΝΤΙΚΕΙΜΕΝΟ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Η εν λόγω τροποποιημένη πρόταση κανονισμού του Κοινοβουλίου και του Συμβουλίου αφορά τον καθορισμό κοινών κανόνων για τις μη εμπορικού χαρακτήρα μετακινήσεις ζώων συντροφιάς.

Όταν πρόκειται για μετακινήσεις στο εσωτερικό της Ένωσης, δεν φαίνεται δυνατή σε πρώτη φάση πραγματική εναρμόνιση, λόγω του ιδιαίτερου προβλήματος της λύσσας και της ιδιαίτερης ευαισθησίας που ενέχει αυτό το ζήτημα για τρία κράτη μέλη (Ηνωμένο Βασίλειο, Ιρλανδία και Σουηδία). Τα κράτη αυτά, πράγματι, έχουν μακρό ιστορικό ως απαλλαγμένες χώρες που δεν προβαίνουν σε εμβολιασμό και μόλις πρόσφατα υιοθέτησαν ένα εναλλακτικό καθεστώς ως προς αυτό της εξάμηνης απομόνωσης για κάθε εισαγωγή σαρκοβόρων στο έδαφός τους. Η πρόταση προβλέπει επομένως δύο καθεστώτα για τις ενδοκοινοτικές μετακινήσεις.

Όσον αφορά τις τρίτες χώρες, προτείνονται επίσης δύο καθεστώτα. Το ένα για τις χώρες, το καθεστώς των οποίων σε σχέση με τη λύσσα μπορεί να θεωρηθεί ισοδύναμο με το καθεστώς των "ηπειρωτικών" κρατών μελών. Το δεύτερο, αυστηρότερο, για τις τρίτες χώρες όπου η λύσσα είναι ενδημική. Η πρόταση προβλέπει επομένως τους λεπτομερείς κανόνες και τα κριτήρια που επιτρέπουν την κατάταξη των τρίτων χωρών.

Εξάλλου, η πρόταση προβλέπει τις λεπτομέρειες υιοθέτησης ενός υποδείγματος "ευρωπαϊκού κτηνιατρικού διαβατηρίου".

Μετά από μια μεταβατική περίοδο οκτώ ετών, προτείνεται η ηλεκτρονική ταυτοποίηση ως το μόνο μέσο ταυτοποίησης που θα γίνεται δεκτό για τις μετακινήσεις (το τατουάζ παραμένει επιτρεπτό κατά τη διάρκεια της περιόδου αυτής).

Προβλέπονται επίσης διατάξεις που επιτρέπουν σε ένα κράτος μέλος να απαιτεί πρόσθετες εγγυήσεις όταν αυτό δικαιολογείται από μια ιδιαίτερη κατάσταση.

Τέλος, ελήφθησαν υπόψη και άλλα είδη ζώων εκτός από εκείνα που αφορά η λύσσα, ώστε να διευκολυνθεί ιδίως η μετακίνησή τους στο έδαφος της Κοινότητας.

3. ΣΧΟΛΙΑ ΓΙΑ ΤΗΝ ΚΟΙΝΗ ΘΕΣΗ

3.1. Γενικές παρατηρήσεις

Η Επιτροπή σημειώνει με ικανοποίηση ότι το Συμβούλιο ενέκρινε τη γενική φιλοσοφία της τροποποιημένης πρότασης της Επιτροπής.

Η κοινή θέση που εκδόθηκε με ομοφωνία περιλαμβάνει τις τροπολογίες που εγκρίθηκαν από το Κοινοβούλιο και περιελήφθησαν από την Επιτροπή στην τροποποιημένη πρότασή της.

Αλλά το Συμβούλιο εισήγαγε και νέες διατάξεις.

Έτσι, στη γενική αρχιτεκτονική της, η κοινή θέση του Συμβουλίου διακρίνεται από την τροποποιημένη πρόταση λόγω της ενσωμάτωσης στο σώμα του κειμένου των διαφόρων υγειονομικών όρων, ανάλογα με το είδος της μετακίνησης, οι οποίοι αρχικά βρίσκονταν σε παράρτημα. Στόχος της τροποποίησης αυτής είναι να διακρίνονται σαφώς τα βασικά στοιχεία της πράξης, νομοθετικής φύσεως, από τα τεχνικά στοιχεία που χαρακτηρίζονται ως μέτρα εκτέλεσης (επιτροπολογία). Αυτό δεν θέτει υπό αμφισβήτηση το πνεύμα της πρότασης και τις μακροπρόθεσμες προϋποθέσεις για την εξέλιξη του διατακτικού προς μια πραγματική εναρμόνιση.

Εξάλλου, η κοινή θέση του Συμβουλίου διευκρινίζει ή ενισχύει ορισμένα σημεία της τροποποιημένης πρότασης της Επιτροπής:

Έτσι:

- τροποποιεί την οδηγία που εφαρμόζεται στις εμπορικές συναλλαγές των ιδίων ζώων (92/65/ΕΟΚ), ώστε να επιτευχθεί αμέσως συνεκτικότητα των δύο κειμένων.

- προβλέπει, σε ορισμένες περιπτώσεις παρεκκλίσεις από τη γενική αρχή του αντιλυσσικού εμβολιασμού για τα νεαρά ζώα.

- προτείνει τον αντιλυσσικό εμβολιασμό για τις ήμερες νυφίτσες (furets) ως γενική αρχή στην οποία υπόκεινται όλες οι μετακινήσεις τους.

- καθορίζει μεταβατική περίοδο πέντε ετών, μετά το πέρας της οποίας θα επανεξετασθούν οι ιδιαίτερες διατάξεις για τις μετακινήσεις με προορισμό τα τρία ευαίσθητα κράτη μέλη (RU, IRL, S) υπό το πρίσμα της εξέλιξης της κατάστασης ως προς τη λύσσα στην Ένωση.

- διευκρινίζει τις πρόσθετες εγγυήσεις που χορηγούνται σε ορισμένα κράτη μέλη για μια μεταβατική περίοδο πέντε ετών.

Οι τροποποιήσεις αυτές, οι οποίες είναι αποτέλεσμα ενός επιμελώς ισορροπημένου συμβιβασμού, δεν θέτουν σε αμφισβήτηση τη γενική οικονομία της πρότασης και τους μακροπρόθεσμους στόχους της.

3.2. Εξέταση των τροπολογιών που προτάθηκαν από το Κοινοβούλιο σε πρώτη ανάγνωση

Τροπολογίες που εγκρίθηκαν από το Κοινοβούλιο και περιελήφθησαν από την Επιτροπή στην τροποποιημένη πρότασή της και στην κοινή θέση

Οι τροπολογίες αριθ. 8, 9, 11 και 15 περιλαμβάνονται στην κοινή θέση του Συμβουλίου (άρθρο 6 παράγραφος 2), άρθρο 8 στοιχείο β) υπό ii), άρθρο 11 και άρθρο 5 παράγραφος 1 στοιχείο β) αντιστοίχως).

Η τροπολογία αριθ. 4 πρότεινε σε μία αιτιολογική σκέψη να λάβει η Επιτροπή τα αναγκαία μέτρα για να καταστούν συνεκτικές οι ρυθμίσεις που εφαρμόζονται στις εμπορικές συναλλαγές. Το Συμβούλιο στην κοινή θέση υπερακοντίζει την επιθυμία του Κοινοβουλίου, τροποποιώντας ευθέως την οδηγία 92/65/ΕΟΚ που καλύπτει τα ζητήματα αυτά (άρθρο 22).

Τέλος, η τροπολογία αριθ. 6 τροποποιήθηκε ελαφρά. Πρότεινε, μετά το πέρας μιας μεταβατικής περιόδου οκτώ ετών και αυτομάτως, να αναγνωρίζεται μόνο η ηλεκτρονική ταυτοποίηση. Το Συμβούλιο δεν προτείνει την αυτόματη αυτή μετάβαση. Αντιμετωπίζεται επίσης η ιδιαίτερη περίπτωση των κρατών μελών που απαιτούν ήδη την ηλεκτρονική ταυτοποίηση για τις εισαγωγές στο έδαφός τους (RU) (άρθρο 6 παράγραφος 1, πρώτη περίπτωση).

3.3. Νέες διατάξεις ή τροποποιήσεις που εισήχθησαν από το Συμβούλιο

Όπως προαναφέρθηκε στις γενικές παρατηρήσεις, οι τροποποιήσεις που επέφερε το Συμβούλιο δεν θέτουν υπό αμφισβήτηση ούτε το γενικό πνεύμα της πρότασης ούτε τους στόχους της.

Αποτελούν τη συνισταμένη ενός δυσχερούς συμβιβασμού μεταξύ των κρατών μελών, τα οποία συχνά έχουν πολύ αποκλίνουσες θέσεις στα ζητήματα αυτά. Στην προσπάθεια για την επίτευξη συμβιβασμού, το Συμβούλιο οδηγήθηκε στο να λάβει υπόψη διάφορες εθνικές ή τοπικές ιδιαίτερες καταστάσεις, οι οποίες μπορούσαν να δικαιολογήσουν παρεκκλίσεις από το γενικό κανόνα.

Σε τρία σημαντικότερα σημεία, οι τροποποιήσεις που επέφερε το Συμβούλιο συνιστούν θετική συνεισφορά στην προοπτική μιας μακροπρόθεσμης πραγματικής εναρμόνισης.

Έτσι, το Συμβούλιο προτείνει:

- Διατάξεις για τις μετακινήσεις νεαρών ζώων μεταξύ κρατών μελών που έχουν ισοδύναμο καθεστώς σε σχέση με τη λύσσα.

- Μεταβατική περίοδο πέντε ετών, μετά το πέρας της οποίας οι ιδιαίτερες διατάξεις που προβλέπονται για το Ηνωμένο Βασίλειο, την Ιρλανδία και τη Σουηδία θα επανεξετασθούν υπό το πρίσμα της πείρας που θα έχει αποκτηθεί και της εξέλιξης της λύσσας στην Κοινότητα.

- Να τροποποιηθούν ευθέως οι διατάξεις της οδηγίας 92/65/ΕΟΚ που αφορούν τις εμπορικές συναλλαγές ειδών ευαίσθητων στη λύσσα.

Η Επιτροπή εγκρίνει επομένως στο σύνολό τους τις τροποποιήσεις που επέφερε το Συμβούλιο.

4. ΣΥΜΠΕΡΑΣΜΑΤΑ

Η Επιτροπή υποστηρίζει την κοινή θέση που εκδόθηκε από το Συμβούλιο στις 27 Ιουνίου 2002.